Det kan godt være, at 2021 ikke blev året, hvor Danmarks landshold vandt europapamesterskabet i fodbold. Men det blev til gengæld året, hvor Danmark blev Europamester for herre i golf. Lørdag slog Danmark nemlig Frankrig i finalen, der blev afholdt i Spanien. Danmark vandt 5,5-1,5. Derfor var der store klapsalver, varme kram og store smil hos Brønderslev Golfklub i dag, hvor én af landsholdsspillerne har spillet, og hvor han i dag kom hjem til. - Det er ret stort. Det er rigtig fedt at være en del af. Jeg er rigtig glad, siger Frederik Kjettrup, der også blev taget imod af Brønderslevs borgmester, Mikael Klitgaard (V). Fejringen fortsætter Det danske landshold vandt lørdag, og allerede natten til søndag fløj de med en flyver mod Danmark. Så det er endnu ikke blevet til meget fejring. - Vi fik fejret det lidt i går i Spanien, men det blev meget kort, fordi vi skulle afsted klokken 2.40 for at nå flyet, siger Frederik Kjettrup. Men fejring skal der til på et senere tidspunkt. Det er nemlig første gang nogensinde, at det danske herrelandshold kan kalde sig europamester i golf. -	Det er superfedt at være med til at skrive den historie, siger Frederik Kjettrup. Flere nordjyder sikrer sejren Ud af de seks spillere, der er på holdet, kommer to af dem fra Nordjylland. Den ene er Frederik Kjettrup, der har spillet i Brønderslev Golfklub i hele fem år, mens Hamish William Brown har spillet i Aalborg Golfklub. Udover de to finder man også August Thor Høst, Christopher Adam Bring, Sebastian Friedrichsen og Søren Broholt Lind. Spilleren fra Brønderslev - Frederik Kjettrup - er ubesejret i alle sine kampe under EM, og når man spørger ham, om han havde forventet at vinde, lyder svaret sådan: - Det er altid et mål at vinde, når man går ind til en turnering. Men der er også forskel på målet, og hvad man regner med, der kommer til at ske. Det er selvfølgelig superfedt, siger Frederik Kjettrup.

Opsummering:
Det er første gang nogensinde, at Danmark vinder europamesterskabet for herre i golf. To af de seks spillere kommer fra Nordjylland.